b'\n_START_ARTICLE_\nGu\xc8\x99ter\n_START_SECTION_\nTaxonomie\n_START_PARAGRAPH_\nExist\xc4\x83 o discu\xc8\x9bie \xc3\xaen curs de desf\xc4\x83\xc8\x99urare pentru a stabili dac\xc4\x83 Lacerta viridis \xc8\x99i Lacerta bilineata sunt specii separate. Datele genetice sprijin\xc4\x83 slab separarea lor \xc3\xaen dou\xc4\x83 specii, dar mai trebuie efectuate cercet\xc4\x83ri.\n_START_SECTION_\nDescriere\n_START_PARAGRAPH_\n\xc8\x98op\xc3\xa2rla ajunge s\xc4\x83 aib\xc4\x83 o lungime de maxim 15 cm de la v\xc3\xa2rful botului la cloac\xc4\x83. Are o coad\xc4\x83 ce poate cre\xc8\x99te p\xc3\xa2n\xc4\x83 ajunge s\xc4\x83 aib\xc4\x83 de aproape dou\xc4\x83 ori lungimea corpului, f\xc4\x83c\xc3\xa2nd ca lungimea total\xc4\x83 a reptilei s\xc4\x83 fie de 40 cm. Aceast\xc4\x83 \xc8\x99op\xc3\xa2rl\xc4\x83 \xc3\xae\xc8\x99i leap\xc4\x83d\xc4\x83 uneori coada (autotomie) pentru a sc\xc4\x83pa de apuc\xc4\x83tura unui pr\xc4\x83d\xc4\x83tor, cresc\xc3\xa2ndu-i din nou mai t\xc3\xa2rziu._NEWLINE_Masculul are un cap mai mare \xc8\x99i o piele verde uniform\xc4\x83 punctata cu pete mici, care sunt mai pronun\xc8\x9bate la spate. G\xc3\xa2tul este alb\xc4\x83strui la adul\xc8\x9bii de sex masculin \xc8\x99i \xc3\xaentr-o mai mic\xc4\x83 m\xc4\x83sur\xc4\x83 la adul\xc8\x9bii de sex feminin. Femela este mai supl\xc4\x83 dec\xc3\xa2t masculul \xc8\x99i are o colora\xc8\x9bie uniform\xc4\x83, prezent\xc3\xa2nd adesea \xc3\xaentre dou\xc4\x83 \xc8\x99i patru dungi deschise la culoare m\xc4\x83rginite de pete negre.\n_START_SECTION_\nR\xc4\x83sp\xc3\xa2ndire \xc8\x99i habitat\n_START_PARAGRAPH_\nGu\xc8\x99terul este o \xc8\x99op\xc3\xa2rl\xc4\x83 specific\xc4\x83 Europei de sud-est. Aceast\xc4\x83 specie este r\xc4\x83sp\xc3\xa2ndit\xc4\x83 din sudul Germaniei, Austria, estul Italiei, Croa\xc8\x9bia, Bosnia \xc8\x99i Her\xc8\x9begovina, Serbia, Muntenegru, Albania \xc8\x99i Grecia p\xc3\xa2n\xc4\x83 \xc3\xaen sudul Ucrainei, Rom\xc3\xa2nia, Bulgaria \xc8\x99i vestul Turciei. A fost aclimatizat\xc4\x83, de asemenea, \xc3\xaen statul Kansas din Statele Unite ale Americii. S-au f\xc4\x83cut diverse \xc3\xaencerc\xc4\x83ri de a aclimatiza gu\xc8\x99terul \xc3\xaen Marea Britanie \xc3\xaenc\xc4\x83 de la sf\xc3\xa2r\xc8\x99itul secolului al XIX-lea \xc8\x99i o colonie identificat\xc4\x83 ca L. bilineata a supravie\xc8\x9buit la Bournemouth \xc3\xaencep\xc3\xa2nd de la sf\xc3\xa2r\xc8\x99itul anilor 1990. Apare p\xc3\xa2n\xc4\x83 la altitudini de maxim 2.200 m deasupra nivelului m\xc4\x83rii, iar habitatul tipic este reprezentat de vegeta\xc8\x9bia stufoas\xc4\x83 din p\xc4\x83duri, gardurile vii, marginile c\xc3\xa2mpurilor, diguri \xc8\x99i desi\xc8\x99uri m\xc4\x83r\xc4\x83cinoase. \xc3\x8en partea de nord a arealului s\xc4\x83u poate fi \xc3\xaent\xc3\xa2lnit\xc4\x83 \xc3\xaen tufi\xc8\x99uri, \xc3\xaen timp ce \xc3\xaen partea de sud prefer\xc4\x83 zonele umede.\n_START_SECTION_\nComportament\n_START_PARAGRAPH_\nGu\xc8\x99terul tr\xc4\x83ie\xc8\x99te pe sol \xc8\x99i \xc3\xaen vegeta\xc8\x9bia joas\xc4\x83 \xc8\x99i dens\xc4\x83 \xc8\x99i \xc3\xaei place s\xc4\x83 stea la soare, la \xc3\xaenceputul \xc8\x99i la sf\xc3\xa2r\xc8\x99itul zilei. Se hr\xc4\x83ne\xc8\x99te \xc3\xaen principal cu insecte \xc8\x99i cu alte nevertebrate mici, dar consum\xc4\x83 uneori, de asemenea, fructe, ou\xc4\x83 de p\xc4\x83s\xc4\x83ri, pui de p\xc4\x83s\xc4\x83ri, \xc8\x99op\xc3\xa2rle mici \xc8\x99i chiar \xc8\x99i \xc8\x99oareci. Prim\xc4\x83vara femela depune \xc8\x99ase p\xc3\xa2n\xc4\x83 la dou\xc4\x83zeci de ou\xc4\x83 care sunt clocite \xc3\xaentr-un interval cuprins de la dou\xc4\x83 p\xc3\xa2n\xc4\x83 la patru luni. Puii recent ecloza\xc8\x9bi au culoarea maro \xc8\x99i o lungime de la bot la cloac\xc4\x83 de 3-4 cm. Ei devin maturi \xc3\xaen anul urm\xc4\x83tor, timp \xc3\xaen care \xc3\xae\xc8\x99i dubleaz\xc4\x83 dimensiunile.\n_START_SECTION_\nStarea de conservare\n_START_PARAGRAPH_\nIUCN consider\xc4\x83 gu\xc8\x99terul ca fiind o specie cu risc sc\xc4\x83zut de dispari\xc8\x9bie. Acest lucru se datoreaz\xc4\x83 faptului c\xc4\x83 are o gam\xc4\x83 larg\xc4\x83, c\xc4\x83 este o specie adaptabil\xc4\x83 \xc8\x99i c\xc4\x83 nu au fost identificate amenin\xc8\x9b\xc4\x83ri substan\xc8\x9biale la adresa ei. Cu toate acestea, gu\xc8\x99terul este afectat \xc3\xaen Turcia de utilizarea pesticidelor.'